Põllumehe töö on aegade jooksul ikka tunnustust väärinud.  Tunnustus töö eest on oluline osa meie suhtluskultuurist ning seostub selliste üldinimlike probleemidega nagu inimelu väärtustamine, inimese tegevuse vajalikkus jne. Tunnustust on jagatud mitmel viisil, kas autasude kätteandmise, aunimetuse omistamise või mõne institutsiooni auliikmeks saamisega. Üheks olulisemaks viisiks ongi autasude kätteandmine põllumajandusnäitustel või kutsevõistlustel saavutatud tulemuste, aga ka pikaajalise tubli töö eest. Autasusid iseloomustab liikide mitmekesisus, millest küllaltki  rikkalikku valikut hoitakse Eesti Põllumajandusmuuseumi kogudes. Olulise osa neist moodustavad tsaariajast, Eesti Vabariigi ja nõukogude perioodist pärit eriilmelised diplomid, tunnistused, kiituskirjad, aukirjad. Auhinnatunnistustest saab mitmekülgset teavet põllumajandusnäituste, kutsevõistluste, nendel osalenute jms kohta. Nad omavad ka esteetilist väärtust, peegeldades küllaltki tabavalt ajastule iseloomulikku suhtluskultuuri.